É bǒd yā ńsāmbá bítá Amasias a ngásoe, təge yə́bə naa bə́ kə ai nyé á bītá, bə́ ngáku bətísɔ̌n yā Yúda á yób, a tíege á Samaría a kələ kwí á Beth Horôn, ńdɔ̄ bə́ ngáwé bod bakúda bə́lɛ́ étēde, bə́ sāā fə abuí byə́m. 14Á dúgán Amasia a ngádúgan á bītá á ngādɔ ábə Edomít, ńdɔ a ngásɔ́ ai bəzambá bə́ bǒd yā Séir, ǎ ngatə́lē bɔ́ anə́ bəzambá bóé, ǎ ngalugu bɔ́, a váā fə̄ bɔ́ mə̄túnuŋa. 15Ńdɔ olún Ńtondôbə ó ngákáb Amasias á nyɔ́l, a lómó nyé é profɛ́d yǎ á ngādzó ai nyé nâ: “Ású dzé wātoŋ bəzambá yā áyɔŋ dí á bá ndzí kig nyǐ bod bábán á wɔ́ wóe ?” 16A ngə́lə́ kɔ́bɔgɔ nálā, ǹkúkúmá nyé ai nyé nâ: “Yə bǐ ngátə́le wa ńlə́bə ǹkúkúmá ? Kwíí súg hālá ! Ngə́ wāyǐ kig awú !” Ńdɔ profɛ́d á ngādib anyu, á mvús nyé nâ: “Mayén naa Zambá á tsíg yǎ naa a dzâ wa, ḿból ō bɔ̄ nálā təge vógolǒ mə̄lə́bə́gá máma.” 17Ńdɔ Amasias, ǹkúkúmá yǎ Yúda, a ngábɔ esɔ̌g, a lómó Yoas, mɔ́n Akhaz, mɔ́n Yéhu, ǹkúkúmá yā Ísraɛ̂l, m̀bándá nâ: “Zǎ lúman ai ma !” 18Ńdɔ Yoas, ǹkúkúmá yā Ísraɛ̂l, a ngálóm kǎd Amasias, ǹkúkúmá yā Yúda nâ: “ Mâg mə́ Libáŋ mə́ ngálóm kad ómǎŋ yā Libáŋ naa: “Váá ngɔn dzoe álūg ábə̄ ndómán dzama”, hədá ńdɔ̄ tsíd afan yǎ Libáŋ é ngālod e mǎn kɔɔdɔ mâg.” 19Á nə fɔ́ɔ́ bə́bə́lá anə́ wākad nâ ǒ dɔ̄ Edom. Ǹnə́m wóe ó nə məbún, ǒ ngakúban dúmá. Hədá tɔ́bɔ́gɔ̄ á dzāl dóe, ású dzé wātsag bəbə̂ bítá á wāyi bi ámalá wǎmēn ai Yúda yǎ á nə̄ ai wa ?” 20Á kə́ kwī, ńdɔ Amasias a ndzí kig dǐŋ vógolo, dzǎm tē á ngábə́ fɔ̄ɔ̄ hə ǹnyián yā Zambá ā yii nâ a və́ bɔ̄ á mɔ́ míńzízíŋ myábán, amú bə́ ngátoŋ bəzambá bə́ Edom. 21Ńdɔ Yoas ǹkúkúmá yā Ísraɛ̂l a ngábɛ́d bân Amasias, ǹkúkúmá yā Yúda, bə́ ngalúman bitá á Beth Shɛmesh, yǎ ā wóge ai Yúda. 22Ńdɔ̄ Yúda a ngáyídiban ósū Ísraɛ̂l, mod ósə a ngátúb êbə̌m dzíé.